La Llei 6/1998, de 30 de març, forestal de Catalunya, conté en el títol III, referit a la conservació dels terrenys forestals, una normativa sobre la prevenció dels incendis forestals i una reglamentació sobre les zones forestals que, en funció de les seves característiques o circumstàncies, requereixen una actuació urgent de l'Administració per assegurar-ne la conservació.
Concretament, l'article 33 de la Llei 6/1998 estableix que correspon al Departament d'Agricultura, Ramaderia i Pesca la planificació, la coordinació i l'execució de les mesures i les accions que es realitzin per a la prevenció d'incendis forestals, en col·laboració amb els altres departaments de l'Administració, les entitats locals, les agrupacions de defensa forestal i els particulars.
En desenvolupament d'aquesta Llei, el Decret 64/1995, de 7 de març, pel qual s'estableixen mesures de prevenció d'incendis forestals, regula amb caràcter general les normes i prohibicions necessàries per protegir els boscos i els terrenys forestals de Catalunya davant l'elevat risc d'incendi, que són aplicables a tots els terrenys forestals, siguin o no poblats d'espècies arbòries, i a tal efecte estableix una relació de mesures aplicables bé durant tot l'any, bé en determinats períodes i zones.
En la disposició final tercera l'esmentat Decret 64/1995 faculta el conseller d'Agricultura, Ramaderia i Pesca perquè dicti les disposicions que calguin per al desplegament d'aquest Decret.
L'estreta relació entre el desenvolupament de l'activitat agrària i la conservació dels terrenys forestals fa necessari concretar les mesures de prevenció que de forma excepcional s'han d'adoptar des del punt de vista agrari, tenint en compte els paràmetres climàtic, geogràfic i de la tipologia de conreus.
Conseqüentment, en el marc normatiu esmentat, a proposta de la Direcció General d'Agricultura i Ramaderia i de la Direcció General del Medi Natural i Biodiversitat, en ús de les atribucions que m'han estat conferides,
1.1 Durant el període comprès entre el 15 de juny i el 15 d'agost, ambdós inclosos, en la franja horària d'entre les 14 i les 17 hores, quan s'activi el nivell 3 del Pla Alfa de mobilització de recursos de prevenció d'incendis forestals de Catalunya, per realitzar les tasques agrícoles en què s'utilitzi maquinària tipus recol·lectora, embaladora o picadora de palla acoblada al tractor s'han d'adoptar les mesures següents:
a) Disposar de mitjans d'extinció suficients per intentar controlar el possible conat d'incendi que es pugui originar.
Aquests mitjans han de consistir en extintors d'escuma amb base d'aigua amb un mínim de 6 kg de capacitat i motxilles extintores d'una capacitat mínima de 12 litres d'aigua cadascuna.
Caldrà disposar d'un mínim de quatre aparells de les característiques anteriors: una motxilla, un extintor i dos aparells més (motxilles o extintors).
A part, caldrà disposar dels extintors ABC contra el foc de la màquina.
b) Disposar d'una emissora de banda de 80 MHz.
c) Comunicar a la sala central del Cos d'Agents Rurals l'inici i la finalització de les tasques agrícoles.
d) En el cas d'utilitzar la picadora de palla acoblada al tractor, aquestes mesures s'han d'adoptar també en la franja horària compresa entre les 10 hores i les 20 hores.
1.2 En cas d'incompliment del que estableix l'apartat anterior els agents rurals podran determinar l'aturada de la maquinària.
2.1 En el període determinat a l'article anterior, els agricultors han de tenir en consideració així mateix les recomanacions següents:
a) Disposar d'un tractor amb grades de discos per poder aturar el possible incendi mitjançant llaurades perimetrals.
b) Reduir la velocitat d'avanç en terrenys pedregosos o amb fort pendent i elevar la plataforma de tall.
c) Estar atent a les passades de la recol·lectora, la picadora de palla o embaladora per si s'inicia el foc.
A tal efecte, en la realització de les tasques agrícoles que comporten la utilització de maquinària tipus recol·lectora, picadora de palla o embaladora, hi ha d'haver una persona vigilant mentre es realitzen les tasques agrícoles.
d) Un cop el camp estigui recol·lectat, s'ha de fer un perímetre llaurat (amb grades o arreus) al voltant del camp quan aquest sigui proper a edificacions i àrees forestals.
2.2 Tota la maquinària agrícola es mantindrà en les condicions adequades de revisió periòdica i manteniment que estableixin les mateixes condicions d'ús d'aquesta maquinària, per evitar que s'origini foc com a conseqüència d'un mal manteniment i neteja de peces mecàniques i sistema elèctric.
Així mateix, s'han de mantenir nets de vegetació els llocs d'emplaçament o manipulació dels tractors, de motoserres, aparells de soldadura, radials, grups electrògens i motors o equips elèctrics o d'explosió.
Aquesta disposició entra en vigor l'endemà de la seva publicació en el Diari Oficial de la Generalitat.